Werk vir die uitgeworpenes - www.bybelkennis.co.za
by Coen Slabber · Published 07/07/2015 · Updated 29/05/2015
"Ons het al al die vrae wat gevra kan word, gevra. Ons moet ophou soek vir vrae en begin kyk vir antwoorde." GK Chesterton
Die naam Jesaja beteken "God red." Die boek Jesaja beklemtoon dat verlossing kom van God en nie van die mens nie. Gelowiges moet daarna streef om 'n voorbeeld te wees vir diegene wat van God geskei is. Ons is ambassadeurs van God se liefde. Die beste manier om God se liefde te wys, is deur ons behandeling van die armes en die uitgeworpenes. Die Gees van die Here my God het oor my gekom; die Here het my gesalf om 'n blye boodskap te bring aan die mense in nood. Hy het my gestuur om dié wat moedeloos is, op te beur, om vir gevangenes vrylating aan te kondig, vryheid vir dié wat opgesluit is (Jesaja 61:1).
As elke gemeente 'n aantal haweloses versorg, sal haweloosheid verdwyn. Verlossing is die einddoel, maar min mense oorweeg geestelike verlossing as hulle fisies besig is om van honger dood te gaan. God is die enigste weg na verlossing. As mense eers die krag van God se liefde ondervind het, verander hulle. Hulle ontdek hoop. Hulle ondervind vrede en vreugde as hulle soggens opstaan.
Maar ons as gelowiges moet 'n bron van hulp in ons gemeenskappe wees. Ons moet nooit tou opgooi nie – nie oor een enkele persoon nie. Die gemeente moet elke dag iemand bemoedig. Tommy Barnett se filosofie was: "Find a need and fill it, find a hurt and heal it." Christene moet die lig vir die wêreld wees. Ons moet ons lewens met 'n boodskap van hoop en verlossing lewe – dan sal ons lig helderder wees. As verteenwoordigers van God moet ons bemoedig waar niemand anders dit wil doen nie; om liefde aan iemand te bewys, maak nie saak hoe diep hy geval het nie; om kos vir die armes te gee. Deur ons liefde aan mense te bewys, lei ons hulle tot verlossing in Christus.